แบงก์จัดหนักกู้เงินไปก่อนผ่อนทีหลัง
ธนชาตเปิดทางลูกค้าตั้งหลักรับเงินปุ๊บ36เดือนค่อยชำระ
21 ธ.ค. 2554

ธนชาตเปิดทางลูกค้าตั้งหลักรับเงินปุ๊บ36เดือนค่อยชำระ
ธนาคารธนชาตคลอดสินเชื่อตั้งหลักช่วยลูกค้าหลังน้ำท่วม ยืดเวลาผ่อนให้ 36 เดือน
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารได้ออกแคมเปญพิเศษสินเชื่อตั้งหลักเพื่อช่วยเหลือและฟื้นฟูประชาชนที่ได้รับผลกระทบจากปัญหาน้ำท่วม ให้ผู้ใช้บริการรับเงินไปใช้เพื่อบรรเทาความเดือดร้อนก่อน เมื่อตั้งหลักได้แล้วค่อยมาผ่อนชำระกับธนาคาร
“สินเชื่อตั้งหลักที่ธนาคารออกมาครั้งนี้ ครอบคลุมทั้งสินเชื่ออเนกประสงค์เพื่อบ้าน สินเชื่อรถยนต์ และสินเชื่อส่วนบุคคล โดยสินเชื่อ อเนกประสงค์เคหะทวีสุข และสินเชื่ออเนกประสงค์ เคหะเพิ่มค่า ธนาคารจะให้วงเงินกู้สูงสุด 10 ล้านบาท กู้ได้นาน 30 ปี พร้อมมอบสิทธิพิเศษ 6 เดือนแรกไม่คิดดอกเบี้ย และไม่ต้องผ่อนชำระเงินต้น เดือนที่ 7–12 จะลดดอกเบี้ยลงให้อีก 50% ของดอกเบี้ยปกติและให้ผ่อนเฉพาะดอกเบี้ย หลังจากนั้นคิดดอกเบี้ยลูกค้ารายย่อยชั้นดีลบ 0.50%” นายสมเจตน์ กล่าว
นอกจากนี้ ยังมีสินเชื่อธนชาตรถแลกเงิน ลูกค้าสามารถขอเลื่อนวันชำระเงินงวดแรกได้สูงสุด ถึง 3 เดือน นับจากวันทำสัญญา และผ่อนเริ่มต้นเพียง 59 บาทต่อวัน สำหรับทุกๆ วงเงินสินเชื่อ 1 แสนบาท และสามารถผ่อนชำระนานสูงสุดถึง 72 เดือน ซึ่งเป็นโปรแกรมที่ช่วยให้ลูกค้ารับเงินสดวันนี้ รถยังมีขับ และเริ่มผ่อนในอีก 3 เดือนข้างหน้า 
สำหรับสินเชื่อบุคคลธนชาต FLASH ยกเว้นการชำระเงินคืนและไม่คิดดอกเบี้ยสำหรับ 3 เดือนแรกหลังจากได้รับอนุมัติบัตร เดือนที่ 4-12 คิดดอกเบี้ยแบบลดต้นลดดอกในอัตราดอกเบี้ย 14% เดือนที่ 13 เป็นต้นไป จะคิดดอกเบี้ยแบบลดต้นลดดอกในอัตราระหว่าง 25-28%
นายสมเจตน์ กล่าวว่า ภายหลังเหตุอุทกภัยครั้งใหญ่ของประเทศเริ่มบรรเทาลง ปรากฏว่ามีประชาชนจำนวนมากยังคงได้รับความเดือดร้อนและต้องการความช่วยเหลือในด้านเงินทุน เพื่อนำไปใช้จ่ายในการซ่อมแซมที่พักอาศัย ต้องการเงินทุนในการประกอบอาชีพ หรือใช้จ่ายหมุนเวียนในชีวิตประจำวัน ธนาคารธนชาตจึงได้ออกมาตรการช่วยเหลือบรรเทาความเดือดร้อนและมีส่วนในการช่วยฟื้นฟูภายหลังน้ำลดเพื่อให้ประชาชนสามารถตั้งหลักได้และกลับมาใช้ชีวิตได้ตามปกติสุขอีกครั้ง